**Ministru kabineta noteikumu projekta** **“Grozījumi Ministru kabineta 2012.gada 14.augusta noteikumos Nr.559 „Klimata pārmaiņu finanšu instrumenta finansēto projektu atklāta konkursa „Kompleksi risinājumi siltumnīcefekta gāzu emisiju samazināšanai” nolikums”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I.Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts “Grozījumi Ministru kabineta 2012.gada 14.augusta noteikumos Nr.559 „Klimata pārmaiņu finanšu instrumenta finansēto projektu atklāta konkursa „Kompleksi risinājumi siltumnīcefekta gāzu emisiju samazināšanai” nolikums”” (turpmāk – MK noteikumu projekts)sagatavots saskaņā ar likuma „Par Latvijas Republikas dalību Kioto protokola elastīgajos mehānismos” (turpmāk – likums) 10.panta trešās daļas 1.un 2. punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Spēkā esošais Ministru kabineta (turpmāk – MK) 2012.gada 14.augusta noteikumu Nr.559 „Klimata pārmaiņu finanšu instrumenta finansēto projektu atklāta konkursa „Kompleksi risinājumi siltumnīcefekta gāzu emisiju samazināšanai” nolikums” (turpmāk – MK noteikumi Nr.559) regulējums ir nepilnīgs attiecībā uz īstenoto projektu sasniegto rezultātu monitoringa principiem un kārtību, kādā tiek pārrēķināts un apstiprināts projekta līgumā noteiktais rezultāts, ja finansējuma saņēmējs pēc projekta īstenošanas termiņa beigām ēkā ir veicis energoefektivitātes pasākumus vai projekta līgumā noteiktos sasniedzamos rādītājus ietekmē neatkarīgi ārējie apstākļi.  MK noteikumu projekta mērķis kopumā ir novērst nepilnības spēkā esošajā tiesiskajā regulējumā par Klimata pārmaiņu finanšu instrumenta (turpmāk- KPFI) ietvaros īstenoto projektu monitoringa periodu un principiem, kā arī veicināt projekta rezultātu sasniegšanu. MK noteikumu projekts neietekmē projektu konkursa vērtēšanas rezultātus.  Saskaņā ar MK noteikumu Nr.559 56.1.apakšpunktu piecu gadu laikā pēc projekta aktivitāšu īstenošanas finansējuma saņēmējs katru gadu veic projekta rezultātu monitoringu un līdz nākamā gada 31.janvārim iesniedz sabiedrībā ar ierobežotu atbildību “Vides investīciju fonds” (turpmāk- Vides investīciju fonds)projekta rezultātu monitoringa pārskatu atbilstoši projekta līgumam pievienotajam paraugam. Ja Vides investīciju fonds atbilstoši finansējuma saņēmēja iesniegtajam monitoringa pārskatam par pirmo ekspluatācijas gadu pēc projekta pabeigšanas konstatē, ka projekta iesniegumā plānotais oglekļa dioksīda emisiju samazinājums, salīdzinot ar monitoringa pārskatā norādīto samazinājumu, nav sasniegts, Vides investīciju fonds aprēķina oglekļa dioksīda emisiju samazinājuma neatbilstības apmēru un rakstiski par to informē finansējuma saņēmēju. Finansējuma saņēmējs iesniedz Vides investīciju fondā pasākumu plānu par oglekļa dioksīda emisiju samazinājuma neatbilstības novēršanu. MK noteikumu Nr.559 67.punkts noteic, ka ja Vides investīciju fonds atbilstoši finansējuma saņēmēja iesniegtajam monitoringa pārskatam par otro gadu pēc projekta pabeigšanas atkārtoti konstatē, ka projekta iesniegumā plānotais oglekļa dioksīda emisiju samazinājums gadā, salīdzinot ar monitoringa pārskatā norādīto samazinājumu, nav sasniegts, Vides investīciju fonds aprēķina oglekļa dioksīda emisiju samazinājuma neatbilstības apmēru un rakstiski par to informē finansējuma saņēmēju un atbildīgo iestādi. Atbildīgā iestāde pieņem lēmumu par projekta īstenošanai izmaksāto finanšu instrumenta līdzekļu atzīšanu par neattiecināmiem un finanšu instrumenta līdzekļu atgūšanu projekta līgumā noteiktajā kārtībā.  Spēkā esošā MK noteikumu Nr.559 tiesiskā regulējuma ietvaros Vides aizsardzības un reģionālās attīstības ministrija kā KPFI atbildīgā iestāde ir saskārusies ar šādām problēmām.  1) Esošais regulējums ir nepilnīgs attiecībā uz monitoringa gadiem, par kuriem aprēķina oglekļa dioksīda emisijas samazinājuma neatbilstību, proti, pasākuma plānu var iesniegt pēc pirmā ekspluatācijas gada, ja rādītājs netiek sasniegts, un pēc plāna ieviešanas pēc kārtējā monitoringa pārskata iesniegšanas aprēķina neatbilstību, ja atkārtoti konstatē, ka rādītājs nav sasniegts. Neatbilstības aprēķināšanas gads ir nesamērīgs, ņemot vērā, ka monitoringa periods un pienākums iesniegt pārskatus turpinās 5 gadus. MK noteikumu projekts paredz iespēju finansējuma saņēmējam īstenot plānu neatbilstības novēršanai jebkurā no monitoringa gadiem (izņemot pēdējā monitoringa gadā) un monitoringa periodam noslēdzoties oglekļa dioksīda emisijas samazinājuma neatbilstības noteikšanai ņemt vērā visu monitoringa gadu vidējo sasniegto rezultātu. Plānu neatbilstības novēršanai nevar īstenot pēdējā monitoringa gadā, jo projekta monitoringa periods tajā noslēdzas un pēc pēdējā monitoringa gada aprēķina neatbilstības apmēru. Konstatējot neatbilstību pēdējā monitoringa gadā, Vides investīciju fonds ziņo par neatbilstību atbildīgajai iestādei un atbildīgā iestāde pieņem lēmumu par projektam izmaksāto finanšu instrumenta līdzekļu atzīšanu par neattiecināmiem un finanšu instrumenta līdzekļu atgūšanu.  MK noteikumu projekts paredz aprēķināt neatbilstību, vērtējot projektā sasniegto vidējo rādītāju visā projekta monitoringa periodā. Šāds regulējums atsevišķiem finansējuma saņēmējiem var palielināt atmaksājamā finansējuma daļu, ja projekts nesasniedz projektā solīto rezultātu un finansējuma saņēmējs nepagarina projekta monitoringa periodu, un neīsteno plānu oglekļa dioksīda emisijas samazinājuma neatbilstības novēršanai. MK noteikumu projekta redakcija ir labvēlīgāka, jo pagarinot monitoringa periodu, tiks ņemti vērā pieci labākie gadi, līdz ar to pret potenciālo atmaksājamo finansējuma apmēru šajā gadījumā MK noteikumu projekta redakcija ir labvēlīgāka. MK noteikumu projekta regulējumā slikta rādītāju izpilde monitoringa perioda sākumā vai beigās neietekmē atmaksājamo finansējuma apjomu. Finansējuma saņēmējam, iesniedzot projekta iesniegumu finansējuma saņemšanai un apņemoties par saņemto finansējumu sasniegt solīto oglekļa dioksīda emisijas samazinājumu gadā un monitorēt projekta rezultātus piecus gadus, nevarēja rasties tiesiskā paļāvība, ka projekta rezultāts var netikt sasniegts visu monitoringa periodu. Spēkā esošais regulējums ir vērsts uz ilgtspējīgu rezultātu nodrošināšanu. MK noteikumu projektā ietverto regulējumu nevar vērtēt kā nelabvēlīgāku, jo kopējais monitoringa periods paliek nemainīgs. MK noteikumu Nr. 559 spēkā esošā redakcija paredz veikt projekta monitoringu piecus gadus un izmaiņas par monitoringa gadiem, ņemot vērā kurus aprēķina oglekļa dioksīda emisijas samazinājuma neatbilstību, nevar būt pamats, lai nepildītu uzņemtās saistības sasniegt solīto rezultātu - oglekļa dioksīda emisijas samazinājumu gadā piecus gadus pēc kārtas, t.i., visā monitoringa periodā.  Atbildīgā iestāde līdz šim nav pieņēmusi nevienu lēmumu par neattiecināmo līdzekļu atgūšanu konstatējot oglekļa dioksīda emisijas samazinājumu. Noteikumu projekts paredz piemērot precizēto regulējumu attiecībā uz visiem finansējuma saņēmējiem, kuri nesasniedz projektā solīto rādītāju vidēji par pieciem gadiem, t.i., visu monitoringa periodu.  MK noteikumu projekts precizē punktu par plānā iekļaujamiem pasākumiem, līdz ar to šajā daļā noteikumu projekts ir labvēlīgāks finansējuma saņēmējiem, kuru projektos ir rezultāta neizpilde un ir iespēja ar papildus pasākumiem uzlabot projekta līgumā noteikto rādītāju.  2) Esošā regulējumā nav norādīts monitoringa perioda un monitoringa gada sākums un beigas, kā arī nav atrunāts, ka projekta monitorings tiek apturēts laikā, kad finansējuma saņēmējs veic pasākumu papildu pasākumus oglekļa dioksīda emisiju neatbilstības novēršanai. Tādejādi rodas situācija, kad gan pēc projekta ieviešanas, gan pēc pasākuma plāna ieviešanas oglekļa dioksīda emisiju neatbilstības novēršanai nav pilns kalendārais gads, lai novērtētu projekta rezultātu un uzlabojumus projekta rezultāta sasniegšanai. MK noteikumu projekts definē monitoringa gada sākuma un beigu datumu, kā arī konkretizē, ka par nepilnu monitoringa gadu neatbilstību neaprēķina.  MK noteikumu projekts paredz, ka monitoringa pārskatu iesniedz par monitoringa gadu, kas sākas 1.janvārī un ilgst līdz 31.decembrim. Piemēram: Ja noslēguma pārskatu apstiprina 2017.gada 31.martā. Monitoringa periods sākas 2017.gada 1.aprīlī, taču monitoringa pārskatu iesniedz par periodu no 2018.gada 1.janvāra līdz 2018.gada 31.decembrim. Tas nozīmē, ka finansējuma saņēmējs iesniedz četrus monitoringa pārskatus par četriem pilniem monitoringa gadiem.  Finansējuma saņēmējiem, kuru projektos jau ir uzsākts monitoringa periods, noteikumu projekts neradīs papildus administratīvo slogu attiecībā uz pārskatu sagatavošanu par iepriekšējiem monitoringa gadiem, jo iesniegtie dati tiks salīdzināti un uzskaitīti par periodu, kādu paredz noteikumu projekts, t.i., par monitoringa (kalendāro) gadu.  3) Spēkā esošais regulējums paredz pienākumu iesniegt plānu oglekļa dioksīda emisijas samazināšanas neatbilstības novēršanai, taču ir neskaidrs attiecībā uz pasākumu plānā oglekļa dioksīda emisiju neatbilstības novēršanai iekļaujamiem pasākumiem. MK noteikumu projekts paredz uzskaitījumu pasākumiem, kas var tikt ietverts plānā neatbilstības novēršanai. MK noteikumu projekts precizē, ka plānā iekļautajiem papildu pasākumiem jābūt neatkarīga eksperta apstiprinātiem. Neatkarīgo ekspertu kompetenci šajā jomā nosaka Ministru kabineta 2013.gada 9.jūlija noteikumi Nr. 382 „Noteikumi par neatkarīgiem ekspertiem ēku energoefektivitātes jomā”. Finansējums projektiem tika piešķirts konkursa kārtībā un konkursa kārtībā tika izvērtēti iesniegtie projektu iesniegumi un pamatojošie dokumenti, piemēram, energoaudita pārskats, tādēļ attiecībā uz papildu pasākumiem ir nepieciešams sertificēta speciālista vērtējums. Finansējuma saņēmējam, ja projekts nesasniedz solīto rezultātu, ir jānodrošina neatbilstības novēršana un rezultātu sasniegšana par saviem līdzekļiem.  Attiecībā uz finansējuma saņēmēju projektiem, kuri monitoringa periodā projekta līgumā noteikto rādītāju nesasniedz, MK noteikumu projekts paredz novērst nepilnības esošajā tiesiskajā regulējumā, tādā veidā nodrošinot, ka spēkā esošajā regulējumā ietvertā pieeja par pasākumu plāna īstenošanu neatbilstības novēršanai tiktu piemērota saprotamāk un veicinātu projekta rezultātu sasniegšanu. Šiem finansējuma saņēmējiem ir tiesības vērsties ar iesniegumu par projekta monitoringa termiņa pagarināšanu un atkārtoti iesniegt plānu, kurā var iekļaut papildu energoefektivitātes pasākumus un sniegt argumentētu informāciju par iepriekš neparedzamiem vai neatkarīgiem ārējiem apstākļiem, kas ir ietekmējuši projekta līgumā un projekta iesniegumā noteikto rezultātu sasniegšanu.  Likums nenosaka termiņu KPFI projektu īstenošanai un monitoringa periodam. Atbilstoši likuma 10.panta trešās daļas 1.un 2.punktam Ministru kabinets nosaka klimata pārmaiņu finanšu instrumenta īstenošanas projektu iesniegumu konkursa nolikumu, vērtēšanas kritērijus un projektu pieteikšanas, izskatīšanas, apstiprināšanas un finansējuma piešķiršanas kārtību, kā arī klimata pārmaiņu finanšu instrumenta finansēto projektu īstenošanas, pārskatu iesniegšanas un pārbaudes kārtību. Piecu gadu monitoringa termiņš ir noteikts MK apstiprinātajā konkursa nolikumā. Pagarinot projekta monitoringa termiņu tiks veicināta projekta rezultātu sasniegšanu un to ilgtspēja.  4) Esošais regulējums ir nepilnīgs attiecībā uz lēmuma pieņemšanas kārtību par projektam izmaksāto finanšu instrumenta līdzekļu atzīšanu par neattiecināmiem un finanšu instrumenta līdzekļu atgūšanu, gadījumos, kad neparedzamu apstākļu vai no finansējuma saņēmēja gribas radušos neatkarīgu apstākļu dēļ projektos norādītais oglekļa dioksīda emisiju plānotais samazinājuma rādītājs netiek sasniegts vai tiek sasniegts daļēji (piemēram, laika apstākļi, silts ziemas periods vairākus gadus pēc kārtas). Attiecībā uz lēmumu pieņemšanas kārtību MK noteikumu projekts aritmētiski un pēc būtības pilnveido neatbilstības aprēķināšanas formulu, kā arī atbilstoši pilnveidotajam uzskaitījumam par plānā iekļautajiem pasākumiem, pilnveido formulējumu par apstākļiem, kurus ņem vērā pieņemot lēmumu par finanšu instrumenta līdzekļu atgūšanu.  MK noteikumu projekts paredz, ka Vides investīciju fonds aprēķina oglekļa dioksīda emisijas samazinājumu par monitoringa gadu, ja finansējuma saņēmējs neiesniedz pārskatu. Šāds regulējums nepieciešams, jo atsevišķi finansējuma saņēmēji nepilda MK noteikumos paredzēto pienākumu iesniegt pārskatu, savukārt Vides investīciju fondam tas rada papildus projektu uzraudzības administrēšanas izmaksas (sūtot atgādinājuma vēstules, zvanot utml.), turklāt, nesaņemot pārskatu par projekta rezultātiem, Vides investīciju fondam un atbildīgajai iestādei nav zināms, vai projektā solīto rezultātu ilgtspēja tiek nodrošināta.  5) Esošais regulējums nav izsmeļošs attiecībā uz situācijām saistībā ar projektu monitoringu un tā principiem. MK noteikumu projekts paredz sagatavot vadlīnijas, kurās nosaka finanšu instrumenta ietvaros īstenoto projektu rezultātu monitoringa principus, aktivitātes, kas iekļaujamas plānā, un kārtību, kādā tiek aprēķināts un projekta rezultātu monitoringa pārskatā ņemts vērā oglekļa dioksīda emisijas samazinājums gadā, ja finansējuma saņēmējs pēc projekta īstenošanas termiņa beigām ēkā ir veicis papildu pasākumus un, ja ir radušies neparedzami apstākļi vai no finansējuma saņēmēja gribas neatkarīgi ārēji apstākļi, kas ir ietekmējuši projekta līgumā noteikto rezultātu sasniegšanu.  Sagatavotais MK noteikumu projekts paredz izdarīt šādus grozījumus MK noteikumos Nr. 559:   * precizēt 56.punktu, definējot monitoringa periodu un precizējot monitoringa perioda un monitoringa gada sākuma un beigu datumu. 56.3.apakšpunkts precizēts, paredzot, ka finansējuma saņēmējs visu projekta monitoringa laiku nodrošina, ka izglītības iestādes ēku, kurā īstenotas projekta aktivitātes, izmanto izglītības vai citu pašvaldības, t.sk. sociālo funkciju nodrošināšanai; * precizēt 64.punktu, Precizēts, ka Vides investīciju fonds aprēķina neatbilstību par pilnu monitoringa gadu jebkurā no monitoringa gadiem, izņemot pēdējo, un informē atbildīgo iestādi un finansējuma saņēmēju. Papildināts ar termiņu, kādā Vides investīciju fonds izskata monitoringa pārskatu; * precizēt 65.punktu. Noteikts, ka, ja finansējuma saņēmējs neiesniedz monitoringa pārskatu vai pasākuma plānu šajos noteikumos minētajā termiņā, Vides investīciju fonds aprēķina oglekļa dioksīda emisijas neatbilstību par pilnu monitoringa gadu; * papildināt ar jaunu 65.1punktu, kas precizē, kādus pasākumus var ietvert plānā un nosaka, ka energoefektivitātes pasākumus apstiprina neatkarīgs eksperts ēku energoefektivitātes jomā; * papildināt ar jaunu 65.2punktu. Paredzēts, ka Vides investīciju fonds pārbauda plāna atbilstību noteikumiem; * precizēt 66.punktu, paredzot, ka projekta monitorings tiek apturēts laikā, kad finansējuma saņēmējs veic papildu pasākumus. Pēc plāna īstenošanas finansējuma saņēmējs monitoringu nodrošina attiecībā uz esošajām projekta ietvaros īstenotajām aktivitātēm un plānā īstenotajiem pasākumiem; * precizēt 68.punktu. Paredzēts, ka neattiecināmo līdzekļu aprēķinos ņem vērā piecos gados sasniegto vidējo oglekļa dioksīda emisiju samazinājuma gadā; * papildināt ar jaunu 68.1  punktu, kurā noteikts, ka atbildīgā iestāde, novērtējot projekta rezultātu un pieņemot lēmumu par projektam izmaksāto finanšu instrumenta līdzekļu atzīšanu par neattiecināmiem, ņem vērā papildu pasākumus, kā arī neatkarīgus ārējus apstākļus, kas ir ietekmējuši projekta līgumā un projekta iesniegumā noteikto rezultātu sasniegšanu. * papildināt 69.un 70.punktu ar teikumu, ka šie punkti nav attiecināmi uz MK noteikumu Nr. 559 XI nodaļas regulējumu par projekta monitoringu. Tas nozīmē, ka projektu, kas iesniegti konkursa pirmajā un otrajā īstenošanas posmā piemēro to regulējumu, kāds bija spēkā šo projektu iesniegšanas brīdī, bet projektu rezultātu uzraudzības posmā, t.i. monitoringa periodam piemēro grozījumus MK noteikumu Nr. 559 XI nodaļā, kas stājas spēkā 2017.gada 31.jūlijā. * papildināt noteikumus ar noslēguma jautājumiem. Noteikts MK noteikumu projektā paredzēto grozījumu spēkā stāšanās laiks. Ar jaunu 71.punktu paredzēti pārejas noteikumi kārtībai par monitoringa pārskatu iesniegšanu tiem projekta iesniedzējiem, kuriem šobrīd turpinās monitoringa periods, ņemot vērā, ka ar MK noteikumu projektu tiek precizēts monitoringa gada sākums un beigas, kā arī definēts monitoringa periods un tā sākums, un finansējuma saņēmēji jau ir iesnieguši monitoringa pārskatus par iepriekšējo periodu. MK noteikumu projekts paredz, ka par iepriekšējiem gadiem finansējuma saņēmējs monitoringa pārskatu neiesniedz. 72.punkts nosaka līdz 2017.gada 31. jūlijam atbildīgā iestāde sadarbībā ar Vides investīciju fondu sagatavo un publicē atbildīgās iestādes un Vides investīciju fonds tīmekļa vietnē vadlīnijas projektu rezultātu monitoringa izvērtēšanai un papildu pasākumu piemērošanai. Vadlīnijas domātas atbildīgās iestādes, Vides investīciju fonda darbiniekiem un finansējuma saņēmējiem un tām ir ieteikuma raksturs. Vadlīnijās iekļauj piemērus monitoringa pārskata veidlapas aizpildīšanai, piemērus plāna sagatavošanai, piemērus oglekļa dioksīda emisijas samazinājuma neatbilstības noteikšanai un neattiecināmo līdzekļu aprēķināšanai utml.Papildināts ar jaunu 73. punktu. Paredzēta kārtībā, kādā finansējuma saņēmējs var lūgt pagarināt projekta monitoringa periodu un piemērot pilnveidoto monitoringa kārtību. |
| 3. | Projekta izstrādē iesaistītās institūcijas | Neformālā darba grupā iesaistīti Vides aizsardzības un reģionālās attīstības ministrijas struktūrvienību un Vides investīciju fonda pārstāvji. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | KPFI konkursu finansējuma saņēmēji, kas nesasniedz projekta līgumā noteikto sasniedzamo rādītāju. |
| 2. | Tiesiskā regulējuma ietekme uz tautsaimniecību un administratīvo slogu | Pozitīva ietekme uz Nacionālā attīstības plāna virzienu “Energoefektivitāte un enerģijas ražošana”. MK noteikumu projekts vērsts uz projekta līgumā noteikto rezultātu sasniegšanu, tādejādi atstājot KPFI finansējumu Latvijas tautsaimniecības apritē.  Ietekme uz administratīvo slogu: MK noteikumu projektā ietvertais regulējums radīs nelielu administratīvā sloga palielināšanos finansējuma saņēmējiem, taču kopumā tiek saglabāta finansējuma administrēšanas iepriekšējā pieeja.  Finansējuma saņēmēji izmaksas par neatkarīga eksperta pakalpojumiem nodrošina savā budžetā esošo līdzekļu ietvaros. |
| 3. | Administratīvo izmaksu monetārs novērtējums. | Administratīvo izmaksu novērtējums veikts no šādiem pieņēmumiem un informācijas par iespējamām neatkarīgo ekspertu pakalpojuma cenām:  C = (f x l) x (n x b), kur  f – finanšu līdzekļu apjoms, kas nepieciešams, lai nodrošinātu projektā paredzētā informācijas sniegšanas pienākuma izpildi (stundas samaksas likme, ieskaitot virsstundas vai stundas limitu ārējo pakalpojumu sniedzējiem, ja tādi ir)  Neatkarīga eksperta saskaņojums energoefektivitātes pasākumiem oglekļa dioksīda neatbilstības novēršanai izmaksātu atkarībā no objekta – ja objekta būtu mazs, tad izmaksas varētu būt līdz 500 EUR, bet lielajiem objektiem iespējams būtu jāveic atkārtots energoaudits un pēc būtības jāizvērtē, kas ir uzlabojums plānā oglekļa dioksīda neatbilstības novēršanai izmaksas varētu būt līdz 2000EUR. Vidēji 500 EUR par projektu;  l – laika patēriņš, kas nepieciešams, lai sagatavotu informāciju, kuras sniegšanu paredz projekts (sagatavošanai (vietas apmeklēšana, esošās dokumentācijas izskatīšana, priekšlikumu sagatavošana, paraksts) vidēji būtu nepieciešamas 3 dienas, 24 h, bet samaksa nosakāma par vienu atzinumu kopā)  n – subjektu skaits, uz ko attiecas projektā paredzētās informācijas sniegšanas prasības (aptuveni 36 finansējuma saņēmēji no 368 pabeigtajiem projektiem šī konkursa ietvaros);  b – cik bieži gada laikā projekts paredz informācijas sniegšanu (1 reizi)  C – informācijas sniegšanas pienākuma radītās izmaksas jeb administratīvās izmaksas  (500x1)x(36x1)=18 000 EUR |
| 4. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| Plānotās sabiedrības līdzdalības un komunikācijas aktivitātes saistībā ar projektu | | MK noteikumu projekts ievietots Vides aizsardzības un reģionālās attīstības ministrijas tīmekļvietnē 2017.gada janvārī. |
| Sabiedrības līdzdalība projekta izstrādē | | MK noteikumu projekta izstrādes posmā neformālās darba grupas ietvaros un elektroniskās saziņās veidā komentārus par noteikumu projektu sniedza Vides investīciju fonds, kas veic KPFI projektu rezultātu monitoringa uzraudzību. |
| Sabiedrības līdzdalības rezultāti | | MK noteikumu projektu atbalsta Vides investīciju fonds. Projekta izstrādē ņemti vērā lielākā daļa no Vides investīciju fonds priekšlikumiem par monitoringa termiņu, pasākumu plānā paredzamajām aktivitātēm un to īstenošanas kārtību u.c.  Alūksnes novada pašvaldība ierosināja grozījumos paredzēt iespēju projekta monitoringa periodā mainīt būves lietošanas veidu, ja tas nepieciešams pašvaldības funkciju veikšanai. Sakarā ar būtisku skolēnu skaita samazināšanos Mālupes pagastā, pašvaldība ir pieņēmusi lēmumu par Mālupes pamatskolas likvidāciju. Pašvaldības lēmums par skolas likvidēšanu esot valsts izglītības nozares finansēšanas politikas rezultāts, nevis pašvaldības plānveidīgs process. Atbildīgās iestādes ieskatā projekta monitoringa periodā mainīt būves lietošanas veidu var tikai gadījumā, ja tas neietekmē konkursa rezultātus.  Jūrmalas pilsētas dome iebildumā par MK noteikumu projektu norādīja, ka, ja MK noteikumu projekts paredz neatbilstības apmēru oglekļa dioksīda emisiju samazinājumam aprēķināt kā monitoringa perioda monitoringa gadu vidējo oglekļa dioksīda emisiju samazinājumu gadā, pašvaldībai, ņemot vērā esošo situāciju par monitoringa periodu, ievērojami palielināsies projektam izmaksātā finanšu instrumenta līdzekļu atmaksāšanas kopsumma, kas varētu būt jāatmaksā par konstatētajām neatbilstībām. Jūrmalas pilsētas dome norādīja, ka noslēguma jautājumā ietvertais ir pretrunā ar punktu, kas paredz neatbilstības aprēķināšanai izmantot 5 gadu vidējo rādītāju.  Sabiedrības līdzdalības rezultātā daļa izteikto iebildumu MK noteikumu projektā ņemti vērā. |
| Cita informācija | |  |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | MK noteikumu projekta izpildi nodrošinās Vides aizsardzības un reģionālās attīstības ministrija un Vides investīciju fonds. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem | MK noteikumu projekts šo jomu neskar. |
| 3. | Cita informācija | Nav |

Anotācijas III, IV, V sadaļa – MK noteikumu projekts šīs jomas neskar.

Vides aizsardzības un reģionālās attīstības ministra vietā –

tieslietu ministrs Dz.Rasnačs

Vīza:

valsts sekretārs R.Muciņš

2017.07.04. 12:49

I.Vonda

67026554, [ilze.vonda@varam.gov.lv](mailto:ilze.vonda@varam.gov.lv)